Er 43,6 milliarder kroner en simpel regnefejl eller et markant fejlskøn?

Hvis man spørger Danmarks økonomiske overvismand, Hans Jørgen Whitta-Jacobsen, svarer han uden tøven det sidste.

Han regerer på nye tal fra Danmarks Statistik, som viser, at finansminister Claus Hjort Frederiksen sidste år stod bag et fejlskøn på 43,6 milliarder kroner. Det skriver Politiken.

Ministeren fortalte EU-kommissionen, at Danmark ved årsskiftet ville have et underskud på det offentlige budget på 94,4 milliarder kroner. Det førte til, at Danmark fik en såkaldt henstilling fra kommissionen om at spare 24 milliarder kroner, fordi det kun er tilladt i EU-regi at have et underskud på 3 procent bruttonationalproduktet (BNP).

Men i det endelige regnskab endte Danmark kun med et underskud på 50,8 milliarder kroner, hvilket svarer til 2,9 procent af BNP. Dermed er Danmark på den korrekte side af EU-reglerne.

Fejlskønnet førte til, at regeringen siden brugte tallene til at forsvare milliardbesparelser på velfærd i form af genopretningspakken.

Socialdemokraternes finansordfører, Morten Bødskov, beskylder Claus Hjort Frederiksen for bevidst at fifle med tallene.

"Regeringen har villet misbruge EU som tæskestok til at legitimere kraftige nedskæringer i den offentlige sektor," siger finansordføreren til Politiken.

Overvismand Hans Jørgen Whitta-Jacobsen er enig i, at behovet for at gennemføre samtlige besparelser i genopretningspakken ikke længere er alarmerende. Han påpeger dog, at Danmark fortsat skal spare omkring 13 milliarder på velfærden.

Hovedpersonen selv forklarer, at fejlskønnet skyldes uventede skatteindtægter. Han afviser dermed enhver spekulation om bevidste handlinger.

"Jeg kan klart afvise, at vi laver sådan noget fusk i Finansministeriet," fastslår Claus Hjort Frederiksen.

Sagen har dog gjort, at finansministeren ikke fremadrettet kan begrunde spareplaner med krav fra EU. Den danske henstilling vil nemlig snart blive fjernet.

Kilde: Politiken